Stort landbrug i Fjerritslev ramt af en dødsulykke: 36-årig hollandsk mand sad fast i en gyllekanal og har mistet livet. Hans bror er kørt på sygehuset. [b]Opdateret klokken 16.55.
[/b]

En ulykke på et stort landbrug på Holmsøvej sydøst for Fjerritslev har fredag eftermiddag kostet en mand livet. Den omkomne er en 36-årig hollandsk statsborger, oplyser Nordjyllands Politi. - Klokken 14.49 får vi via 112 meldingen om, at en mand sidder fast i en gyllekanal, siger vagtchefen hos politiet. - Det er en tragisk ulykke, tilføjer vagtchefen. Den 36-åriges bror forsøgte at redde ham, men det lykkedes ikke. Broren, der er 40 år, er blevet kørt til sygehuset, men er uden for livsfare. - Arbejdstilsynet er blevet kaldt ud til ulykken, siger vagtchefen. Politiet har fredag eftermiddag ikke nærmere oplysninger om, hvordan ulykken kunne ske. Det skal nu undersøges af Arbejdstilsynet.